open-index/open-wikipedia-markdown huggingface dataset:
Vana-Halõtš

**Vana-Halõtš** on 9. sajandist pärinev kunagine linn, nüüd ajaloolis-kultuuriline kaitseala (ukraina keeles *Національний заповідник «Давній Галич»*) Lääne-Ukrainas Halõtši, Krõlosi, Ševtšenkove, Bilšivtsi ja Zalukva asulate territooriumil. Piirkonnas leidub muistiseid ja ehitisi 11.–17. sajandist.

## Ajaloost
Juba 9. sajandil asustatud Halõtši (*Княжий Галич*) keskus asus ligikaudu tänapäevase Krõlosi küla kohal ja oli keskaegse Kiievi-Vene oluline kaubandus- ja kultuurikeskus, mis saavutas oma võimsuse tipu 12. sajandi teisel poolel. All-linn ja jõesadam asusid tänapäevase Halõtši linna kohal, Vana-Halõtši välispiiridel paiknesid kloostrid, kirikud ja väikesed kindlustatud asulad. Alates 1144. aastast oli Halõtš Jaroslav Osmomõsli Galiitsia vürstiriigi pealinn, alates 1199. aastast Roman Mstislavitši Galiitsia-Volõõnia vürstiriigi pealinn. 1238. aastal asutas Danõlo Romanovõtš Halõtšisse oma residentsi. Kolm aastat hiljem rüüstasid mongolid linna. 16. sajandi lõpul ehitas kohalik aadlik Marko Šumljansky linna territooriumile uue Jumalaema kiriku.

Halõtši arheoloogiline uurimine algas 20. sajandi algul ja jätkus 1950. aastateni. Välja kaevati kunagise Jumalaema Uinumise kiriku (ehitati 1157) alusmüürid, linnamüür ja vallikraavid, samuti paljud kivimajad all-linnas. Leidude hulgas olid Jaroslav Osmomõsli sarkofaag tema säilmetega, samuti rohkelt metallist, keraamilisi ja klaasesemeid.

Vana-Halõtši kaitseala lähedal paikneb peaaegu ainus Galiitsia arhitektuurikoolkonna mälestis, enne 1200. aastat ehitatud Püha Pantaleoni kirik.

## Mälestised
Vana-Halõtši territooriumil on säilinud enam kui 200 mälestist 11.–17. sajandist. Olulisemad oll loetletud allpool asulate kaupa.

### Halõtš
* Kristuse Sündimise kirik 14.–17. sajandist
* Halõtši linnus 14.–17. sajandist
* Karaiimide ajaloo ja kultuuri muuseum, kümmekond karaiimide maja 20. sajandist ja kalmistu Zalukvas

### Krõlos
* Vana-Halõtši keskus 11.–13. sajandist
* Jumalaema Uinumise kiriku alusmüürid 12. sajandist koos Jaroslav Osmomõsli hauaga
* Püha Vassili kabel 15. sajandist
* Püha Eelija kiriku alusmüürid 12. sajandist
* Kaev 12. sajandist
* Püha Neitsi Maarja Taevamineku kirik 16. sajandist
* Halõtšõna kurgaan
* Kyrillose kiriku alusmüürid 12.–13. sajandist
* Linnakindlustused
* Vana-Halõtši muuseum
* Karpaatia taluarhitektuuri muuseum

### Ševtšenkove
* Püha Pantaleoni kirik 12. sajandist

### Bilšivtsi
* Karmeliitide katedraal ja kloostrikompleks 17. sajandist

## Viited

## Välislingid
* National Reserve "An Ancient Halych". - Ivano-Frankivsk region
Grels Teir

**Grels Olof Teir** (26. veebruar 1916 Lapväärtti – 23. juuni 1999 Helsingi) oli Soome jurist ja poliitik; riigikassa peadirektor aastatel 1973–1983. 

Ta oli ka kohtuniku asetäitja, Kokkola ja Helsingi linnavolikogu esimees ning Soome Rootsi Rahvaparteid esindanud Eduskunna liige aastatel 1951–1975 (valitud Vaasa maakonna põhjapoolsest valimisringkonnast (1951–1962) ja Vaasa maakonna valimisringkonnast (1962–1975)). Ta oli presidendi valijamees aastatel 1950, 1956 ja 1968.

Ta lõpetas keskkooli 1934. aastal. 1944. aastal sai ta ülikoolidiplomi õigusteaduse alal ja määrati 1947. aastal kohtuniku asetäitjaks. Ta töötas Kokkolas juristina aastatel 1944–1959, ühtlasi pidas oma bürood 1948–1956, ning Helsingin Osakepankki Kokkola filiaali juhatajana aastatel 1959–1971. Lisaks eduskunnaliikme ja mõnda aega ka riigikassa peadirektori kohustustele töötas ta aastatel 1954–1975 ajalehe Vasabladet parlamendikorrespondendina. Ministri tiitel anti talle 1983. aastal.

Ta oli Soome transpordi- ja avalike tööde minister 12. septembrist 1964 kuni 26. maini 1966 (Johannes Virolaineni valitsuses). Esimest korda oli ta Soome kaubandus- ja tööstusminister 22. märtsist 1968 kuni 13. maini 1970 (Mauno Koivisto esimeses valitsuses) ning teist korda 4. septembrist 1972 kuni 31. detsembrini 1972 (Kalevi Sorsa esimeses valitsuses).

Tema vennad olid professor Harald Teir ja linnavolinik Tor-Erik Teir. Soome energiakontserni Fortum säästva arengu direktor Carola Teir-Lehtinen on tema tütar.
Azili kultuur

**Azili kultuur** on üks Lääne-Euroopa epipaleoliitikumi arheoloogiline kultuur Hispaania põhjaosa ja Prantsusmaa lõunaosa alal. See oli levinud 10 500–8000 eKr ehk 12 500–10 000 BP. 

Tõenäoliselt algas Azili kultuur Allerødi soojaperioodi lõpupoole
ja jätkus hilise drüüase külmaperioodil. Azili kultuur järgnes Madeleine'i kultuurile. Arheoloogide arvates kujutab see endast Madeleine'i kultuuri lõppfaasi ajal, mil kliima soojenemine tõi kaasa olulisi muutusi piirkonna inimeste eluviisis. Jää sulamine vähendas traditsioonilisi toiduvarusid, mis võis põhjustada Madeleine’i kultuurile iseloomulike tööriistade valmistamise oskuste ja kvaliteedi taandarengut. Azili kultuuri tööriistad ja kunst on jämedamad ja lihtsakoelisemad ning vähem levinud või on Madeleine'i kultuuri traditsioonist hoopis erinevad.

Selle määratles esimesena Édouard Piette 1889. aastal 
ja pani sellele nime Ariège'i departemangust Mas-d'Azili koopast avastatud tööriistade järgi. Selles leiukohas on arvukate maalitud veeriskividega ja lamedate harpuunidega kihid Madeleine'i kultuuri ja mesoliitikumi tasandi vahel.

Perioodi alguses hakkas põhjapõder taanduma ning tema asemele tuli punahirv. Hirvesarvedest tehti lamedaid harpuune, mis olid sageli robustsed ja mille aluses oli piklik sälk.

## Viited

## Kirjandus
*Michel Barbaza. *Les Civilisations postglaciaires. La vie dans la grande forêt tempérée*, La Maison des Roches 1999.

## Välislingid
Mudahaigur

**Mudahaigur** (*Egretta tricolor*) on haigurlaste sugukonda kuuluv linnuliik.

## Välimus
Mudahaigur on 50–76 cm pikk. Tiibade siiruulatus on 90 cm. Isaslind kaalub 415 g, emaslind 324 g.

Selg, tiibade ülapool, pea ja kael on tumehallid. Kurgualune, kõht ja tiibade alapool on valged. Valjasriba on kollane. Suhteliselt pikk ja peenike nokk on pruunikaskollane või oranž. Silmad on pruunid. Jalad on hallikaskollased. Pulmarüüs muutub nokk eresiniseks ja nokaots mustaks. Valjasriba muutub siniseks, silmad ja jalad punaseks.

*E. t. ruficollis* on suurem ja tema selg on tumedam. *E. t. tricolor*'il on kaelal punane või pruun triip. Baja California osariigi mudahaigrud on suuremad kui need, kes elavad Põhja-Ameerika idaosas.

Noorlinnu selg ja tiivad on oliivipruunid, kael on pruun. Kurgualune ja kõht on valged. Rind on hallitriibuline. Nokk on kollane, nokaots must. Jalad on rohekaskollased.

Udusulis poegade selg ja tiivad on tumehallid. Kõht on valge. Peas on pikad pruunid suled. Nokk on heleroheline, silmad on helekollased.

## Alamliigid ja levik
Liigil on kaks alamliiki:
**E. t. ruficollis* Gosse, 1847 – USA ida- ja kaguosas, Ida- ja Lääne-Mehhikos, Lõuna-Ameerika loodeosas ja Lääne-India saarestikus
**E. t. tricolor* (Müller, 1776) –  Lõuna-Ameerika põhja- ja kirdeosas

Elavad rannikul, soodes ning jõgede ja järvede ääres. Hondurases on neid kohatud kuni 600 m kõrgusel merepinnast.

## Toitumine
Toituvad peamiselt kaladest, kuid ka sisalikest, konnadest, kullestest, koorikloomadest, tigudest ja veeputukatest.

Toituvad sügavamas vees kui teised sama suured haigrud. Toitu otsides kõnnivad, mõnikord seisavad paigal või jooksevad saaklooma järel. Torkavad saaklooma nokaga, mõnikord on löök peaaegu horisontaalne. Toituvad päeval. Tavaliselt toituvad üksi, vahel kuni 25-linnulistes parvedes.

## Pesitsemine
Pesitsevad kolooniates, vahel koos teiste liikidega. Okstest ehitatud ja lehtedega vooderdatud pesa on 25–30 cm lai. Isaslind kogub pesamaterjali ja emaslind ehitab pesa.

USA-s pesitsevad märtsist juunini, Guyanas veebruarist märtsini või juunist augustini, Ecuadoris novembris. *E. t. ruficollis* muneb 3–4 muna, *tricolor* 2–3. Munad on rohekassinised. Põhja-Ameerikas on muna 44 mm pikk ja 32 mm lai, Lõuna-Ameerikas 30 mm lai. Mune hauvad mõlemad vanemad 21–24 päeva. Esimesed kaks nädalat on vanalinnud kogu aeg pesal, hiljem käivad ainult poegi toitmas. Pojad saavad lennuvõimeliseks viie nädala vanuselt.

## Looduslikud vaenlased
Mudahaigru mune söövad varesed ja händturpialid. Poegi söövad viud ja ronkkondorid.

## Viited

## Välislingid
Austraalia Julgeolekuluure Organisatsioon

:*Mitte segi ajaga [[Australian Secret Intelligence Service]]'iga.*

**Austraalia Julgeolekuluure Organisatsioon** (inglise keeles *Australian Security Intelligence Organisation*; **ASIO**) on Austraalia siseluure- ja julgeolekuagentuur. Selle ülesanne on kaitsta riiki spionaaži, sabotaaži, välissekkumiste, poliitilise vägivalla, terrorismi ja siserünnakute eest. ASIO on Australian Intelligence Community (Austraalia Luurekogukonna) osa.

ASIO kogub luureinfot üldiselt ise ning politseivõimekusi, nagu inimeste vahistamine, rakendatakse koostöös föderaal- või kohalike politseijõududega. Austraalia Julgeolekuluure Organisatsiooni vasted mujalt maailmast on näiteks Ameerika Ühendriikide FBI, Suurbritannia MI5 ja Eesti KaPo.

ASIO peakontor asub Canberras, lisaks on ametil kontorid kõikides osariikides ja sisealadel. Peaminister Kevin Rudd avas aastal 2013 Canberras uue, 630 miljonit dollarit maksma läinud peakontori, mis on nime saanud ASIO asutanud peaministri Ben Chifley järgi.

## Vaata ka
* Austraalia föderaalpolitsei
* National Security Committee (Austraalia)
* Australian Intelligence Community
* Australian Secret Intelligence Service
* Australian Signals Directorate
* Office of National Assessments
* Defence Intelligence Organisation
* Australian Geospatial-Intelligence Organisation
* Canadian Security Intelligence Service
* Riikliku julgeoleku ministeerium (Hiina)
* New Zealand Security Intelligence Service
* MI5
* Valitsusside Peakorter
* FBI National Security Branch
* Föderaalne Juurdlusbüroo
* FSB
* Riiklik Politseiagentuur (Jaapan)
* Avaliku Julgeoleku Agentuur

## Viited

## Kirjandus
* available from Digital Print, South Australia.
*McKnight, David. *Australia's Spies and Their Secrets*. Allen & Unwin, Sydney, 1994. .
*Fowler, Andrew: "Trust and Betrayal" (transcripts), *[[Four Corners (Austraalia telesaade)|Four Corners]]* (ABC TV), 1 November 2004.

## Välislingid
* Koduleht
Asio (täpsustus)

***Asio***  (räts) on kaklaste seltsi kuuluv lindude perekond.

**Asio** või **ASIO** võib tähendada ka järgmist:
* Asio (C++ teek), programmeerimisteek
* Audio Stream Input/Output, arvuti helikaardi draiveri protokoll
* Australian Security Intelligence Organisation, Austraalia luureamet
* "ASIO", austraalia ansambli Redgum laul
* "ASIO", tšehhi laulja Benny Cristo laul

## Vaata ka
* Azo
* Aco
Pihkva arhitektuurikoolkond

**Pihkva arhitektuurikoolkond** on kunagise Pihkva vürstiriigi aladel 13.–14. sajandil kujunenud ja 16. sajandini levinud regionaalne arhitektuuristiil, mida iseloomustavad ühekuplilised kuupja vormiga kirikud. Rida Pihkva arhitektuurikoolkonna kirikuid on kantud UNESCO maailmapärandi nimistusse.

## Kirjeldus
Varane Pihkva vürstiriigi ehitustraditsioon oli seotud Novgorodi koolkonna traditsiooniga või varieeriti tüüpilise Bütsantsi ristkuppelkiriku traditsiooni. Eripärane Pihkva arhitektuurikoolkonna kirikuehitis kujunes välja 13.–14. sajandil: katuse keskel asetseva üheainsa kupliga ja kuupja mahuga, hoonenurkades madalamad, erikaldeliste katustega hooned nagu Peaingel Miikaeli kirik Kobõlje asulas (1462),  Jumalaema Uinumise kirik Meljotovos (1461—1462) või Imetegija Nikolai kirik Kiviaia juures Pihkvas (16. sajand). Pihkva arhitektuurikoolkonna väga eripäraseks tunnuseks on suur hulk juurdeehitisi, mis ümbritsevad kiriku põhikehandit, nagu mitmeavalised kellakaared ja -tornid, nii kinnised kui ka avatud sammastega eeskojad, kinnised eeskojad ja külgkabelid, mis moodustavad koos kirikuga maalilise asümmeetrilise ansambli, näiteks 16. sajandist pärinev Pihkva Nikolai kirik (*церковь Николы со Усохи*, 1535—1536).

Iseloomulik dekoor on tambuuri ülaosa ümbritsevad ornamendivööndid kaarfriisi, sakkfriiside ja begunetsiga; sakkfriisid ja begunetsid võivad esineda ka seintel, mille lage pind on liigendatud ümar- või ristikkaarseid petikuid moodustavate liseenidega.

Paljudes neis kirikutes on säilinud ehitamise ajast pärinevad kunstiväärtuslikud seinamaalingud, mistõttu omaette mõistena käsitletakse Pihkva koolkonda ikoonimaalis.

Pihkva arhitektuurikoolkonna ehitistest on säilinud ka kindlusarhitektuuri (13.-14. sajandist pärinev Pihkva kreml ja 1330. aastatel ehitatud Irboska linnus), 16. sajandist keskaegse Pihkva suurim administratiivhoone Pogankinõ Palatõ. 16. sajandil, pärast Pihkva vürstiriigi vallutamist Vassili III ajal 1510. aastal, hakkab Pihkva ehituskoolkonna eripära hääbuma, kuna aina rohkem mõjutab seda Moskoovia arhitektuur, kuid vähesel määral säilib traditsioon 17. sajandini.

## Muud
Pihkva arhitektuurikoolkonna stiili matkiv ehitis on 20. sajandi algul ehitatud Piirissaare Peeter-Pauli kirik.

## Viited
Winchester Model 1200

**Winchester Model 1200** (aastast 1978 **Winchester Model 1300**) on Ameerika Ühendriikide haavlipüss. Seda tootis aastatel 1964–2006 Olin Corporationile kuuluv relvatootja Winchester Repeating Arms Company (hilisem U.S. Repeating Arms Company), mis läks aastal 2006 pankrotti. Ameerika Ühendriikide maavägi kasutas Model 1200-t Vietnami sõjas. Relv on ka 21. sajandil mitmete riikide sõjavägedes kasutusel olnud.

## Kasutajad
* 
* 
* 
* 
* 
* 
* 
* 
* 
* 
* 
* 
* 
* 
* 

### Mitte-riigid
*  Liibanoni Väed

## Vaata ka
* FN TPS
* Sileraudsete püsside loend

## Allikad
* 
* 
* 
* 
*
Komatsu Limited

**Komatsu Ltd.** (jaapani keeles 株式会社小松製作所, *Kabushiki-gaisha Komatsu Seisakusho*) on Jaapani hargmaine ettevõte, mis toodab rasketehnikat ehituse, kaevanduse, metsanduse ja sõjanduse tarbeks, diiselmootoreid, masinpresse, lasereid ja generaatoreid. Komatsu peakontor asub Tokyo Minato linnaosas. Ettevõte asutati aastal 1921 Komatsu linnas Ishikawa prefektuuris, sealt on see ka nime saanud. Sõna "*komatsu*" tähendab jaapani keeles kasekest. Komatsu grupi alla kuulub üle 250 ettevõtte üle maailma.

Komatsu on pärast Ameerika Ühendriikide Caterpillarit maailma suuruselt teine ehitus- ja kaevandustehnikatootja. Mõnel pool maailmas, näiteks Hiinas ja Jaapanis on Komatsul Caterpillaristki suurem turuosa. Komatsu masinaid toodetakse Jaapanis, mujal Aasias, Ameerikas ja Euroopas.

## Vaata ka
* Hanomag
* Tüüp 60
* Komatsu LAV
* Tüüp 89 (jalaväe lahingumasin)
* Tüüp 96 (ratassoomuk)

## Välislingid
* Koduleht
Charter Arms Bulldog

**Charter Arms Bulldog** on Ameerika Ühendriikide revolver. See on viielasuline ning kahetoimelise päästesüsteemiga (*double-action*). Bulldogi toodab Connecticuti osariigi relvatootja Charter Arms.

## Kirjandus
*
Vöökott

**Vöökott** ehk **kõhukott** on keha ümber kinnitatav vööl kantav kott.

## Vaata ka
* Õlakott
* Politsei varustusevöö
* Rahavöö
Sigismund (ertshertsog, 1826–1891)

**Sigismund Leopold Maria Rainer Ambrosius Valentin** (7. jaanuar 1826 – 15. detsember 1891) oli Habsburg-Lotringite dünastiast pärit Austria ertshertsog ning sõjaväelane. 

## Elulugu
Ertshertsog Sigismund sündis 7. jaanuaril 1826 ertshertsog ning Lombardia-Veneetsia asekuningas Raineri ja Savoia printsess Elisabethi perekonda. 

1847. aastal ülendati ertshertsog Sigismund feldmarssal-leitnandiks. Lisaks sai temast jalaväerügemendi nr 45 inhaber. Brigaadijuhina osales ta 1848.–1849. aastal lahingutes Sardiinia kuningriigi vägede vastu. 

1859. aastal ostis Sigismund Gmündi lossi Alam-Austrias Waldviertelis. Botaaniku ja dendroloogina rajas ta oma maavaldusele parke ja aedu.

Ertshertsog Sigismund suri 15. detsembril 1891 vallalise ning lastetuna. 

## Viited


### Kirjandus

* Berger, Eva. *Historische Gärten Österreichs.* Viin. 2002*.* 
* Wrede, Alphons von. *Geschichte der K. u. K. Wehrmacht.* Kd. 1. Viin. 1898.

* Wurzbach, Constantin von. *[https://de.wikisource.org/wiki/BLK%C3%96:Habsburg,_Sigismund_Leopold Biographisches Lexikon des Kaiserthums Oesterreich]*. Kd. 7. Viin: Kaiserlich-königliche Hof- und Staatsdruckerei, 1861.
Hrodna vürstiriik

**Hrodna vürstiriik** oli 12. ja 13. sajandil Must-Vene slaavlaste vürstiriik keskusega Grodnas.

## Kirjeldus
Vürstiriigi territoorium moodustas ajaloolise Must-Vene piirkonna tuumiku. Riik piirnes põhjas balti hõimude jatvingide ja aukštaitidega, läänes Poola kuningriigiga, edelas Volõõnia vürstiriigiga, kagus Turaŭ-Pinski vürstiriigiga ning idas Polotski vürstiriigiga. Lisaks Grodnale olid vürstiriigi tähtsamad linnad Navahrudak ja Vaŭkavysk.

## Ajaloost
Hrodna vürstiriik eraldus Polotski vürstiriigist 12. sajandi alguses ja kroonikate järgi olid sel omad vürstid Rjuriku dünastiast. Tihedas liidus Kiievi vürstiriigiga pidas see vürst Vsevolodko ja tema järglaste juhtimisel sõdu Polotski vastu.

1240. aastatel hääbus vürstiriik mongolite invasioonis Venemaale, hiljem liideti selle alad Leedu suurvürstiriigiga. 

Arhitektuuriajaloolased koondavad Hrodna vürstiriigi ehitised omanäolisesse omaette arhitektuurikoolkonda, mille kõrgaeg oli 12. sajandi lõpus. Ehitusmeistritest on nimeliselt tuntud Petr Miloneg. Hrodna vürstiriigi ehitistest on tänapäevaks säilinud vaid üks, 1183. aastal valminud, Barõssile ja Hlebile pühitsetud Kaloža kirik. Arheoloogilise ainese najal on teavet siiski rohkematest ehitistest, muuhulgas on kunagise Grodna detinetsi territooriumilt kaevatud välja Hrodna vürstide palee jäänused.

## Viited
Sirpnoklased

**Sirpnoklased** (*Ibidorhynchidae*) on kurvitsaliste seltsi kuuluv lindude sugukond.

Sugukonda kuulub perekond sirpnokk, mille ainus liik on sirpnokk (*Ibidorhyncha struthersii*).

## Viited
Sirpnokk (perekond)

**Sirpnokk** (*Ibidorhyncha*) on sirpnoklaste sugukonda kuuluv lindude perekond.

Perekonna ainus liik on sirpnokk (*Ibidorhyncha struthersii*).

## Viited
Hrodna arhitektuurikoolkond

**Hrodna arhitektuurikoolkond** on kunagise Hrodna vürstiriigi aladel 12.–13. sajandil  levinud regionaalne arhitektuuristiil, millele olid iseloomulikud polükroomse dekooriga telliskirikud.

Piirkonnast on teada kuus mälestist, neist neli Grodnas, üks Navahrudakis ja üks Vaŭkavyskis. Hooned on valdavalt tänapäevaks hävinud, osaliselt on säilinud ainult üks ehitis, 12. sajandi lõpul valminud Kaloža kirik Grodnas.

## Ehitisi
* Alumine kirik Grodna detinetsis, arvatud olevat esimene kivikirik Hrodna vürstiriigis. Ehitatud enne 1183. aastat, hävis leetopissi teate kohaselt 1184-1185 tulekahjus. Lamedate liseenidega kuuesambaline ühe apsiidiga kirik. Sambad olid nelinurksed faasitud kantidega, faasitud olid ka hoone nurgad. Edelaseinas kitsas, poolkumera seinaga eraldatud spiraaltrepp koorirõdule. Seinadekoori hulgas polükroomsed kivid ja plaadid, samuti keraamiliste nõude fragmendid.
* Kaloža kirik Grodnas. 12. sajandi keskpaik, dateeringud 1140 kuni 1180. aastatesse. Kuplid ja löövid varisesid juba keskajal või varauusajal, 1853. aastal varisesid Nemani jõkke kiriku lääne-ja lõunasein. Ühekupliline kolme apsiidiga kirik kaheksa ümarsambaga. Seinapilastrid kaheastmelised, ümardatud nurkadega. Müüritrepp lääneseinas viis koorirõdule, teadmata otstarbega trepid olid ka külgapsiidide seintes. Tellisladu nagu Kiievi ehitistel, tellisseina on lisatud lihvitud kividest ja glasuuritud tellistest ning figuraalsetest keraamilistest plaatidest kaunistused, enamasti ristid. Apsiidides on säilinud freskode osi. Siseseintesse on müüritud rohked keraamilised kõlanõud. 	
* Navahrudaki Borissi ja Glebi kirik. Arvatakse olevat valminud samal ajal kui eelmine, 1140. aastatel. Hävinud, põhiplaan säilinud osaliselt, kuna selle kohale on ehitatud hilisem kirik. Müüriladu on nagu Vitebski Jumalaema Rõõmukuulutamise kirikus 12. sajandist, mistõttu on arvatud ehitaja olevat sama. 	
* Kirik Vaŭkavyskis, ei ehitatud teadmata põhjusel vundamendist edasi. Põhiplaanilt kolmelööviline ühe apsiidiga kirik kuue ristikujulise sambaga, faasitud nurkade ja lamedate liseenidega. Edelaseinas neljakandiline torn, tellised lihvitud pinnaga.
* Pretšistenskaja kirik Grodna detinetsis. Hävinud. Põhiplaanilt sarnane detinetsi alumise kirikuga, kuid nelinurkse apsiidiga. 	
* Elumaja vm ilmalik hoone Grodna detinetsis. Ehitatud mitte hiljem kui 1210. aastal. Hävinud. Haruldane näide ilmalikust kivihoonest sellel perioodil, mõõtude ja esinduslikkuse poolest sarnane Polotski ja Smolenski analoogiliste rajatistega.

## Viited
Myles Lewis-Skelly

**Myles Anthony Lewis-Skelly** (sündinud 26. septembril 2006 Londonis) on Inglismaa jalgpallur, kes mängib vasakkaitsja või poolkaitsjana Inglismaa Premier League'i klubis Arsenal ja Inglismaa jalgpallikoondises.

Ta liitus Arsenali akadeemiaga 2015. aastal.

Ta tegi oma debüüdi Arsenali eest Premier League'is 22. septembril 2024 Manchester City vastu, mis lõppes seisuga 2-2.

Ta tegi oma Meistrite Liiga debüüdi 11. detsembril 2024 Monaco vastu, mis lõppes seisuga 3-0 Arsenali kasuks.

Ta lõi enda esimese värava Arsenali eest 2. veebruaril 2025. Ta lõi värava mängus Manchester City vastu, mis lõppes seisuga 5-1 Arsenali kasuks.

Lewis-Skelly tegi oma debüüdi Inglismaa jalgpallikoondise eest 21. märtsil 2025 Albaania vastu, kus ta ka lõi värava. Mäng lõppes seisuga 2-0.

2025. aasta juunis sõlmis ta uue lepingu Arsenaliga, mis kehtib 2030. aastani.

Arsenalis kannab ta särginumbrit 49. Inglismaa jalgpallikoondises kannab ta särginumbrit 3.

## Karjääri statistika

### Klubi
	*Seisuga 20. jaanuar 2026*

### Rahvusmeeskond
*Seisuga 14. oktoober 2025*

## Viited
Boriss ja Gleb

**Boriss ja Gleb** (vanaslaavi *Борисъ и Глѣбъ*), ristinimedega **Roman** (*Романъ*) ja **David** (*Давꙑдъ*) olid kannatajad (*страстотерпцы*), mõrva ohviks langenud Kiievi-Vene vürstid ja esimesed Kiievi-Venes ristiusustamise järgselt kanoniseeritud pühakud. Nende mälestuspäeva tähistatakse 24. juulil. Katoliku kirikus mälestatakse neid ristinimede Romanus ja David all.

Kahe 11. sajandil kirjutatud eluloo andmetel, mis on omistatud kroonik Nestorile ja munk Jakobile, olid Boriss ja Gleb Vladimiri nooremad pojad, kes soosis neid oma teistest lastest enam. Nestori kroonika järgi oli nende ema Bulgaaria naine. Boriss oli abielus ja valitses Rostovis, ning võis olla tulevane Kiievi trooni pärija, Gleb valitses Muromis.

Vennad mõrvati 1015. aastal, 1015.-1019. aastate Kiievi dünastilise troonijärglusvõitluse käigus. Ühe levinud versiooni järgi oli mõrvariks nende poolvend Svjatopolk. Nad maeti Võšhorodi Püha Vassili kirikusse, mis on praeguseks hävinud.

Borissi ja Glebi tapmine andis nende vanemale vennale Jaroslavile esitada oma troonile pürgimine Svjatopolki asemele kättemaksu ja karistusena vennatapu eest. Pärast võimule tõusmist taotles Jaroslav aktiivselt Borissi ja Glebi kanoniseerimist, et lisada oma valitsemisele legitiimsust. Õigeusu kirik kanoniseeris nad pühade kannatajatena 1071. aastal ja nende säilmed viidi Võšhorodi katedraali, mis pühitseti ümber nende nimele.

Anonüümse 11.-12. sajandi autori kirjapandud lugu vendade mõrvamise kohta "Сказання і страсть і похвала святую мученику Бориса и Гліба" on hagiograafia meistriteos ja üks vanimaid ukraina kirjanduse mälestusmärke. Borissile ja Glebile on sellest ajast peale pühitsetud rohkelt Ukraina ja Venemaa kirikuid.

1095. aastal viidi osa nende säilmetest Tšehhi hertsogkonda Sázava kloostrisse ja paigutati ühte altarisse. Katoliku kirik kanoniseeris vennad 1724. aastal paavst Benedictus XIII ajal.

## Muud
Boriss ja Gleb hoidmas kolmepõikpuulist risti on kujutatud Võšhorodi vapil.

## Viited
Ladinaameeriklased

**Ladinaameeriklased** ehk **ladina-ameeriklased** on inimesed, kes on mõne Ladina-Ameerika riigi kodanikud või on mõne sealse riigi päritoluga. 

Ladina-Ameerika riikideks loetakse kõiki Ameerika riike (ja territooriume), mille põhiliseks suhtluskeeleks on ladina keelest arenenud keel: hispaania, portugali või prantsuse. Ladinaameeriklasteks kutsutakse üldjuhul kõiki nendest riikidest pärit inimesi, olenemata sellest, kas nende kodune keel on sama kui nende riigikeel.

Ladinaameeriklasteks ei kutsuta Ameerika maailmajao inglis- ja hollandikeelsete riikide (Jamaica, Belize, Guyana, Suriname jt) elanikke. Üldjuhul ei kasutata terminit ka Põhja-Ameerika mandril elavate prantsuskeelsete kogukondade (nt Quebec) kohta, küll aga prantsuskeelsete Kariibi saarte (nt Haiti) elanike kohta.

Kuna määrav tegur on seos päritolumaaga, siis võivad ladinaameeriklased olla väga erinevatest etnilistest, rassilistest või usulistest taustadest. Nende hulgas on nii põlisameeriklasi, eurooplaste järeltulijaid, mestiitse, mulatte, mustanahalisi, kui ka Aasia juurtega inimesi. Levinuim konfessioon peaaegu kõigis Ladina-Ameerika riikides on katoliiklus.
Josef Frais

**Josef Frais** (24. jaanuar 1946 Milenov – 10. jaanuar 2013 Hranice) oli tšehhi kirjanik.

## Elu
Sündis viiest õest-vennast kolmandana. Õppis kaevuriks ning kaevandustega on seotud ka suur osa ta kirjutatust, muuhulgas 1977. aasta debüütjutustus „Mehed maa-aluselt mandrilt“ (*Muži z podzemního kontinentu*) ning 1979. aasta romaan „Šibík 505“.

Frais kuulus Praha estofiilide seltsi Läänemere Liit. Tema nime alt avaldati tšehhi keeles Jaan Krossi luuletused „Söerikastajast“, mida tollase Tšehhoslovakkia toimetused eesti luule tõlkimise hirmus ei tahtnud avaldada.

## Eesti keeles ilmunud

* „Mehed maa-aluselt mandrilt“. Loomingu Raamatukogu nr 20/21, 1982. Tšehhi keelest tõlkinud Küllike Tohver.

## Viited
Sirpnokk

**Sirpnokk** (*Ibidorhyncha struthersii*) on sirpnoklaste sugukonda kuuluv linnuliik.

## Välimus
Sirpnokk on 39–41 cm pikk. Noka pikkus on 68–82 mm. Kaalub 270–320 g.

Pealagi ja nägu on mustad või tumepruunid. Kukal, kael ja ülaselg on sinakashallid, alaselg on pruunikashall. Sabal on mustad vöödid. Kõht on valge. Rinnal on lai must triip. Tiivad on pruunikashallid. Nokk on punane, jalad on hallikaslillad. Silmad on tumepunased.

Noorlinnud on täiskasvanutest pruunimad. Selg ja tiivad on pruunid või pruunikashallid. Nokk on hall, jalad on roosad või rohekashallid, silmad on helepunased.

Udusulis poegade ülapool on hall mustade triipudega. Kõht on valge. Kurgualune, kukal ja kaela küljed on hallid. Pruunikas nokk on 18 mm pikk ja peaaegu sirge. Silmad on pruunid. Jalad on rohekashallid. Varbad on suured, keskmine varvas on 25 mm pikk.

## Levik
Levila ulatub Kazahstanist Kirde-Hiinani, lõunas Kashmirini.

Elavad mägijõgede ääres, kus kasvab väga vähe taimi. Pesitsevad 500–4400 m kõrgusel merepinnast, talvel võib neid kohata ka 100 m kõrgusel.

## Toitumine
Toituvad putukatest ja nende vastsetest, koorikloomadest ning kaladest. Võivad süüa ka närilisi.

Toituvad üksi, vahel paarides. Sooja ilmaga, kui putukad on aktiivsemad, püüavad nad neid veepinnalt, külma ilmaga otsivad putukaid kivide vahelt. Toituvad päeval. Suvel on nad kõige aktiivsemad hommikul, talvel pärastlõunal.

## Pesitsemine
Pesa asub maapinnal 30 cm laiuses ja 6 cm sügavuses lohus, mis on mõnikord vooderdatud kuni 1 cm suuruste kivikestega.

Emaslinnud munevad aprilli lõpust mai keskpaigani. Kurnas on 2–4 rohekashalli pruunitäpilist muna mõõtmetega 51 × 37 mm. Muna kaalub 37 g. Mune hauvad mõlemad vanemad 28–32 päeva. Pojad saavad lennuvõimeliseks 45–50 päeva vanuselt.

## Viited

## Välislingid
DR (ringhääling)

**DR** (ehk **Danmarks Radio** (taani keelest *Taani Raadio*)) on Taani rahvusringhääling. DR asutati aastal 1925 ning on riigi suurim elektroonilise meedia firma. DR on üles ehitatud Briti BBC eeskujul ning sarnaneb seetõttu BBC-le. DR on Euroopa Ringhäälingute Liidu asutajaliige.

Kuni aastani 2022 rahastati DR-i täielikult telelitsentside eest saadud tulust, alates 2022. aastast on DR-i eelarvesse panustatud ka tulumaksust.

2025. aasta seisuga on DR-l kolm telekanalit, mis kõik on vabalevis DVB-T2 võrgus. DR-l on ka seitse raadiokanalit. Kõik seitse on kuulatavad DAB-raadios ja veebis ning neli vanemat ka FM-raadioringhäälingus. Alates augustist 2025 on DR-i peadirektor Bjarne Corydon.

## Vaata ka
* Taani telekanalite loend
* Matilde Kimer

## Viited

## Välislingid
* Koduleht
Sergei Prokudin-Gorski

**Sergei Mihhailovitš Prokudin-Gorski** (vene Сергей Михайлович Прокудин-Горский; 18. august 1863 Funikova Gora, Vladimiri kubermang, Venemaa Keisririik – 27. september 1944 Pariis) oli vene keemik ja fotograaf, üks esimesi värvifotograafiaga tegelejaid.

## Eluloost

Sergei Prokudin-Gorski õppis keemiat Peterburis Dmitri Mendelejevi juures, samuti kuulsate professorite juures Berliinis ja Pariisis. Tema oma uuringute tulemuseks olid värvidiapiltide valmistamise protsessi ja selleks sobiva kaamera patendid. 1905. aasta paiku hakkas ta oma leiutatud meetodiga süstemaatiliselt jäädvustama Venemaa keisririigi elu. Üheks oma töö eesmärgiks pidas ta värvifotode kasutamist laste hariduses, õppetundideks Venemaa minevikust ja olevikust.

Prokudin-Gorski värvifotod on väärtuslik ajalooline materjal Venemaa elu-olust ajast enne Esimest maailmasõda. Arvatavasti hariduslikul eesmärgil on ta pildistanud keskaegseid kirikuid ja kloostreid ning toonase kõige uuema tööstuse raudteesid ja vabrikuid, samuti tuntud inimesi, näiteks üks tema esimesi fotosid on tehtud Lev Tolstoist.

Sergei Prokudin-Gorski alustas oma süsteemsemat fotograafitööd 1909. aastal, olles saanud tsaar Nikolai II-lt ühte raudteevagunisse sisse seatud pimendatud ruumi ilmutamiseks ja load piiratud juurdepääsuga aladele sisenemiseks. Oma töö lõpetas ta 1915. aastal. Pärast oktoobripööret põgenes ta 1918. aastal Norra ja Inglismaa kaudu Prantsusmaale, kuhu ta elama jäi ja 1944. aastal suri. Tema fotode täieliku kogu omandas Ameerika Ühendriikide Kongressi raamatukogu ja tegi selle 1948. aastal kõigile avalikuks.

## Tema värvifotomenetlus

Näiteks 1911. aastal Mohammed Alim Khanist (pilt paremal) tehtud foto tarbeks tegi ta kolm kiiresti üksteisele järgnenud mustvalget ülesvõtet, igaüks läbi eri värvi filtri – punase, rohelise ja sinise filtri. Tema kaamerasse oli sisse ehitatud mehhanism, mis vahetas kiiresti fotoplaate ja filtreid. Ilmutamisel projitseeris ta iga üksikpildi klaasile läbi sama värvi filtri. Nii tekkis fotografeeritud originaalkaadri värviline kujutis kolme värvuse aditiivsel segunemisel. Seda menetlust polnud võimalik tekitada toonasele fotopaberile.

## Viited

## Välislingid
* Erica X Eisen. In Search of True Color. Sergei Prokudin-Gorsky’s Flawed Images. - The Public Domain Review
* International Research Project "The Legacy of S. M. Prokudin-Gorsky"
Antonio Roldán (kirjanik)

**Antonio Jesús Roldán Muñoz** (sündinud 16. oktoobril 1958 Conil de la Fronteras) on Hispaania poliitik ja kirjanik. Ta kuulub Hispaania Sotsialistlikku Töölisparteisse (PSOE) ning on tegutsenud nii kohaliku kui ka regionaalse tasandi poliitikas.

## Poliitiline karjäär
Roldán Muñoz oli aastatel 1995–2012 Conil de la Frontera linnapea. Tema juhtimisel viidi ellu mitmeid kohaliku arengu projekte, mis keskendusid peamiselt turismi, keskkonna ja infrastruktuuri edendamisele.

Aastatel 1987–2011 kuulus ta Cádizi provintsivolikogusse. Ta töötas seal aseesimehena ning oli aastatel 2003–2011 provintsi keskkonna- ja spordivolikogu liige. Lisaks kuulus ta Hispaania Omavalitsuste ja Provintside Föderatsiooni territoriaalvolikogusse ning osales riiklikus ja kohaliku halduse komisjonis. Samuti juhtis ta munitsipaalturismiametit.

Aastatel 2012–2015 oli ta Andaluusia regionaalvalitsuse turismi- ja kaubandusministri asetäitja. Sellel perioodil kuulusid valitsuskoalitsiooni PSOE ja Ühinenud Vasakpoolsed (Izquierda Unida). 

## Kirjanduslik tegevus
Antonio Jesús Roldán Muñoz on avaldanud esseid, luulet ja ühiskondlikke käsitlusi. Tema looming käsitleb poliitikat, kohaliku omavalitsuse arengut ning sotsiaalseid ja isiklikke teemasid.

## Viited
COP .357

**COP .357** on Ameerika Ühendriikide püstol. See on tüübilt *[[derringer]]* ning kasutab moona .357 Magnum. Relv on neljalasuline ning kahetoimeline, umbes kaks korda laiem ning märgatavalt raskem tüüpilisest moonale .25 ACP mõeldud püstolist. Kuna COP .357 on oma mõõtmete kohta üsna võimas, sobib see enesekaitseks või politsei tagavararelvaks.

## Vaata ka
* Derringer
* Heckler & Koch P11
* Lancasteri püstol
* Mossberg Brownie
Crystallicutis serpens

***Crystallicutis serpens*** (varem *Ceraceomyces serpens*) on torikulaadsete seltsi kuuluv liik seeni.

Seen kasvab kõdunevatel lehtpuudel ja on puuviljase lõhna ja maitsega.

## Välislingid
*
Moulins

## Prantsuse vallad
* Moulins on Allier' departemangu keskus ehk prefektuur
* Moulins on vald Aisne'i departemangus
* Moulins on vald Ille-et-Vilaine'i departemangus
* Moulins on endine vald Deux-Sèvresi departemangus, mis nüüd kuulub Mauléoni valla koosseisu
*Moulins-Engilbert on vald Nièvre'i departemangus
*Moulins-en-Tonnerrois on vald Yonne'i departemangus
*Moulins-la-Marche on vald Orne'i departemangus
*Moulins-le-Carbonnel on vald Sarthe'i departemangus
*Moulins-lès-Metz on vald Moselle'i departemangus
*Moulins-Lille on endine vald Nordi departemangus, mis nüüd kuulub Lille linna (valla) koosseisu 
*Moulins-Saint-Hubert on vald Meuse'i departemangus
*Moulins-sur-Céphons on vald Indre'i departemangus
*Moulins-sur-Orne on vald Orne'i departemangus
*Moulins-sur-Ouanne on vald Yonne'i departemangus
*Moulins-sur-Yèvre on vald Cheri departemangus
Loduriisikas

**Loduriisikas** (*Lactarius obscuratus*) on pilvikuliste sugukonda riisika perekonda kuuluv seeneliik.

Seen kasvab märjal pinnal leppade all. See meenutab mõneti lehterriisikat.

## Välislingid
*
Ferdinand Karl (ertshertsog, 1821–1849)

**Ferdinand Karl Viktor** (21. juuli 1821 – 15. detsember 1849) oli Austria-Estede dünastiast pärit Austria ertshertsog ja Modena prints. 

## Elulugu
Ertshertsog Ferdinand Karl Viktor sündis 21. juulil 1821 Modena-Reggio hertsog Francesco IV ja Maria Beatrice'i perekonda. 

Ferdinand Karl alustas kahuriväeohvitserina teenistust sõjaväes, kus paistis välja oma teadmistega. 1843. ja 1844. aastal viibis ta Galiitsias oma onu, ertshertsog Ferdinand Karl Josephi juures, kes oli ka selle provintsi kuberner. Keiser Franz Joseph I trooniletõusmisega usaldati ertshertsog Ferdinand Karlile ülesanne see uudis Berliini, Preisimaa kuninga õukonda viia. 1848. aastal osales ta sõjategevuses Itaalias ja Ungaris ning tõusis feldmarssal-leitnandi auastmeni. 

1849. aastal viibis ta Brünnis. Sama aasta 10. detsembri öösel külastas ta koos oma adjutantidega sealsed sõjaväehaiglat. Ertshertsog soovis laatsareti sanitaarolukorda kontrollida. Seetõttu käis ta koos arstidega iga sealse patsiendi juures ning nägi pealt mitme surma. See visiit sai ertshertsog Ferdinand Karlile saatuslikuks, kuna ta haigestus seal tüüfusesse ja suri viis päeva hiljem. Kaks päeva varem oli juba surnud üks teda saatnud adjutante. 

## Perekond
Ertshertsog Ferdinand Karl Viktor abiellus 1847. aasta 4. oktoobril ertshertsog ning Ungari palatiin Joseph Antoni tütre, ertshertsoginna Elisabeth Maria Franziskaga. Abielust sündis üks laps.

* Ertshertsoginna Maria Theresia (1849–1919). Abiellus 1868. aastal tulevase Baieri kuninga Ludwigiga.

## Viited


### Kirjandus

* Blaze de Bury, Marie Pauline Rose Stewart. G*ermania. Germany as it is or Personal experiences of its courts, camps, and people, in Austria, Prussia, Bavaria, Bohemia, Hungary, Croatia, Servia, Italy, &.* H. Colburn. 1851.
* Wurzbach, Constantin von. "Este, Ferdinand Karl Viktor*". Biographisches Lexikon des Kaiserthums Oesterreich.* Kd. 4. 1858.
Nova Gorica

**Nova Gorica** on linn Sloveenia lääneosas Itaalia piiril. See on Nova Gorica valla keskus.

## Ajalugu

Nova Gorica on planeeritud linn, mis ehitati modernistliku arhitektuuri põhimõtete järgi nullist üles peale 1947. aastat, mil Pariisi rahuleping kehtestas Jugoslaavia ja Itaalia vahele uue piiri, jättes lähedal asuva Gorizia Jugoslaavia piiridest väljapoole ja lõigates seega Soča oru, Vipava oru, Gorizia mäed ja Karsti platoo loodeosa ära nende traditsioonilisest piirkondlikust linnakeskusest. 

Alates 2011. aasta maist on Nova Gorica ühendatud Gorizia ja Šempeter-Vrtojbaga ühiseks piiriüleseks suurlinnapiirkonnaks, mida haldab ühine haldusnõukogu. 

Aastal 2025 jagavad Nova Gorica ja Gorizia Euroopa kultuuripealinna tiitlit Chemnitziga.

## Viited
Kaldtüür

**Kaldtüür** (ehk **eleroon**) on lennuki tiiva tagaserva küljes olev primaartüürpind, mis võimaldab muuta lennuki asendit pikitelje suhtes. Selle leiutaja ei ole kindel. Aastal 1906 käisid vennad Wrightid ja Glenn Curtiss kaldtüüri patendi pärast kohut. Mitu kohut otsustasid Wrightide kasuks ning leidsid, et Curtiss oli Wrightide leiutist kopeerinud. Samas oli Briti teadlane Matthew Piers Watt Boulton sarnase idee patentinud juba aastal 1868.

## Kirjandus
* Bullmer, Joe.  ''The WRight Story: The True Story of the Wright Brothers' Contribution to Early Aviation'', CreateSpace Independent Publishing Platform, , , 2009.
* Casey, Louis S. ''Curtiss, The Hammondsport Era, 1907–1915'', New York: Crown Publishers, 1981, pp.&nbsp;12–15, , .
* Parkin, John H. ''Bell and Baldwin: Their Development of Aerodromes and Hydrodromes at Baddeck, Nova Scotia'', Toronto: University of Toronto Press, 1964.
Smith & Wesson Model 39

**Smith &#38; Wesson Model 39** on Ameerika Ühendriikide poolautomaatpüstol. See konstrueeriti 1954. aasta Ameerika Ühendriikide maaväe püstolikonkursi jaoks. Armeesse see siiski kasutusele ei jõudnud ning 1955. aastal hakati seda pakkuma tsiviilturule. Model 39 oli Smith & Wessoni esimese põlvkonna esimene poolautomaatpüstol.

## Kasutajad
* 
* 

## Viited
BeReal

**BeReal** on Prantsuse suhtlusvõrgustik. See anti mobiilirakenduse kujul välja aastal 2020. BeReali sisu on, et see saadab kasutajatele iga päev juhuslikul hetkel teavituse, mille peale kasutajad jagavad oma sõpradega kahe minuti jooksul foto abil suvalist hetke oma igapäevaelust. Kasutajad on kiitnud, et rakenduse kaudu jagatakse autentseid hetki.

Apple'i App Store'i kirjelduse järgi julgustab BeReal kasutajaid "viimaks näitama oma sõpradele, kes nad päriselt on". Rakenduses ei ole filtreid ega fotode töötlemist.

Esimesed paar aastat oli BeReal avalikkuse jaoks üsna tundmatu, 2022. aasta keskel kasvas rakenduse kasutajaskond ühe kuuga 20 miljonilt ligi 73 miljonini. Aastal 2023 hakkas äpi kasutajaskond kahanema, 2024. aasta alguses kasutas BeReali taas ligi 20 miljonit inimest.

## Viited

## Välislingid
* Koduleht
Tiibetlased

**Tiibetlased** on rahvus Aasias, Tiibeti põlisrahvas. Hinnanguliselt on neid 7,7 miljonit inimest, kellest enamus elab Hiina Rahvavabariigi Tiibeti autonoomses piirkonnas, kus nad on enamusrahvuseks. Väiksemad tiibetlaste kogukonnad elavad ka Hiina Gansu, Qinghai, Sichuani ja Yunnani provintsides ning Indias, Nepalis ja Bhutanis.

Suurem osa tiibetlasi praktiseerib tiibeti budismi, osad ka piirkonna traditsioonilist põlisusundit böni.

Tiibetlased räägivad erinevaid Tiibeti-Birma keelterühma kuuluvaid keeli.
Karl Ambrosius

**Karl Ambrosius Joseph Johann Baptist** (2. november 1785 – 2. september 1809) oli Austria-Estede dünastiast pärit Esztergomi peapiiskop ja ertshertsog. 

## Elulugu
Ertshertsog Karl Ambrosius Jopseh Johann Baptist sündis 2. novembril 1785 Milanos ertshertsog Ferdinand Karli ja Modena-Reggio printsess Maria Beatrice'i perekonda. Oma poja õrna iseloomu tõttu otsustasid vanemad, et Karl Ambrosiusest peaks sõjaväelase asemel vaimulik saama. Et Karl Ambrosiuse haridust kiiremini edendada, määras keiser Franz I talle kolm vaimulikust eraõpetajat.

Oma andekuse tõttu määrati Karl Ambrosius veel enne preestriordinatsiooni Mainzi peapiiskopkonna ja seejärel Váci piiskopkonna administraatoriks. Viimasesse ametisse kinnitati ta 17. novembril 1806. Karl Ambrosius ordineeriti preestriks 1807. aasta 4. novembril. 

Järgmise aastal määras keiser Franz ta Esztergomi peapiiskopiks. Paavst Pius VII andis oma kinnituse 25. veebruaril. Tema ordinatsioon toimus 24. juulil. 17. augustil võttis aset tema tseremoniaalne ametissepühitsemine. 

Peapiiskopina kogus Karl Ambrosius maale, gravüüre, münte jm. Ta oli tuntud oma tagasihoidlikkuse ja siiruse poolest, öeldes tihti, et "kui ausus oleks kuritegu, oleksin ma selles väga süüdi". Oma ametiajal organiseeris ta koos palatiin Joseph Antoniga vastupanu Napoleoni vägedele. Kui üks Ungari aadlikest ütles Karl Ambrosiusele, et Ungari seadusekoodeksi (*Corpus juris hungarici*) järgi tohib sõjaväge kokku kutsuda vaid riigipäeva loal, tõstis noor peapiiskop koodeksi kaks köidet üles ja ütles: "Kas me peaksime Bonaparte'i nende paksude köidetega võitma?" 

Sõja tõttu paigutas peapiiskop Karl Ambrosius kohalikesse kloostritesse välilaatsaretid. 1809. aasta augusti lõpus külastas ta ühte sellist välihaiglat Tatas. Seal nakatus ta haavatud sõdureid külastades tüüfusesse ning suri 2. septembril pärast paaripäevast põdemist. Ta maeti Esztergomi katedraali. Tema hauamonument valmistati skulptor Giuseppe Pisani poolt. 

## Viited


### Kirjandus

* Klieber, Rupert. *Die Bischöfe der Donaumonarchie 1804 bis 1918. Ein amtsbiographisches Lexikon, Band 1: Die röm.-kath. Kirchenprovinzen Gran, Kalocsa, Erlau im Königreich Ungarn.* Berliin*:* Duncker & Humblot, 2020. 
* Wurzbach, Constantin von. "Este, Karl Ambros*". Biographisches Lexikon des Kaiserthums Oesterreich.* Kd. 4. 1858
Wuzhong

**Wuzhong** on 2. järgu haldusüksus (ringkonna õigustega linn) Hiinas Ningxia Huei autonoomses piirkonnas.

Haldusüksuse keskus on Litongi linnarajoon.

Pindala on 21 419 km².

## Haldusjaotus

Wuzhong jaguneb viieks maakonna tasemel haldusüksuseks: kaheks maakonnaks, kaheks linnarajooniks ja 1 linnaks:

* Litongi linnarajoon (利通区)
* Hongsibu linnarajoon (红寺堡区)
* Yanchi maakond (盐池县)
* Tongxini maakond (同心县)
* Qingtongxia linn (青铜峡市)

## Välislingid
*Wuzhongi koduleht
Pilbara kraaton

**Pilbara kraaton** on mandrilise litosfääri vana ja stabiilne osa Lääne-Austraalia Pilbara piirkonnas.

Pilbara kraaton on üks kahest ehedast arhaikumi (3,8–2,7 miljardit aastat tagasi) maakooreosast, teine on Kaapvaali kraaton Lõuna-Aafrikas. Pilbara kraatoni noorimad kivimid on umbes 1,7 miljardi aasta vanused. Mõlemad olid võib-olla kunagi Vaalbara hiidmandri või Uri mandri osad.

## Viited
Le Bon Marché

**Le Bon Marché** on üks maailma juhtivaid ja eksklusiivsemaid kaubamaju ning asub Pariisis Seine'i vasakul kaldal – *rive gauche* – Montparnasse'i ja Saint Germaini vahel. Kaubamaja asutas 1852. aastal Aristide Boucicaut ja see oli siis vaid väike pood, mis laienes suureks kaubamajaks laia valikuga ja mida peetakse maailma esimeseks tõeliseks kaubamajaks.

Kaubamaja ostis 1984. aastal Prantsuse luksuskonglomeraat LVMH ja 1987. aastal otsustas Bernard Arnault selle luksuskaubamajaks muuta. Alates 1988. aastast on selle filiaal *La Grande Epicerie de Paris* arenenud Pariisi suurimaks toidupoeks.

## Viited

## Välislingid
*
Kristian Gestrin

**Lars Olof Kristian Gestrin** (10. aprill 1929 Helsingi – 7. aprill 1990 Helsingi) oli Soome poliitik, jurist ja pangajuht. Ta oli Soome Rootsi Rahvapartei (RKP) esimees aastatel 1973–1974. Ta oli 15. juulist 1970 kuni 29. oktoobrini 1971 ja 4. septembrist 1972 kuni  Soome kaitseminister Ahti Karjalaineni teises valitsuses ja Kalevi Sorsa esimeses valitsuses. 1. oktoobrist kuni 30. septembrini 1974 oli ta Soome kaubandus- ja tööstusminister Kalevi Sorsa esimeses valitsuses. 30. novembrist 1975 kuni 15. maini 1977 oli ta Soome justiisminister nii Martti Miettuneni teises kui ka Martti Miettuneni kolmandas valitsuses. 15. maist 1977 kuni 2. märtsini 1978 oli ta Soome haridusminister Kalevi Sorsa teises valitsuses.

Ta lõpetas keskkooli 1946. aastal ja omandas õigusteaduse bakalaureusekraadi 1952. aastal. 1956. aastal määrati ta kohtuniku asetäitjaks. Ta töötas aastatel 1952–1953 Erik Österbergi advokaadibüroos assistendina ning seejärel tegi ta pika karjääri juristina pangandusfirmas Ane Gyllenberg Oy aastatel 1954–1965 ja juhatuse liikmena aastatel 1958–1978. Gestrin oli ka Borgåbladeti tegevtoimetaja. peatoimetajana 1952. aastal ja ajakirja Vår tid toimetajana aastatel 1955–1962 ning peatoimetajana aastatel 1961 ja 1962.

Ta alustas oma poliitilist karjääri Soome Rootsi Rahvapartei noorteorganisatsiooni Svensk Ungdom keskjuhatuse sekretärina ja tegevdirektorina aastatel 1948–1949. Ta oli Helsingi linna valimisringkonna eduskunnaliige aastatel 1962–1979. Ta juhtis Soome Rootsi Rahvaparteid aastatel 1973–1974. Pärast eduskunnaliikme kohalt lahkumist määrati ta 1979. aastal Helsingi Hoiupanga peadirektoriks.

## Isiklikku
Tema tütar Christina Gestrin on samuti olnud Soome Rootsi Rahvapartei poliitik ja eduskunnaliige.
Moonidisain.ee

Mooni Disain on väike Eesti ettevõte mis keskendub käsitöö kiikede ja tekkide loomisele. Asutatud 2024 aastal ja sai populaarsuse aasta hiljem 2025.
Kuninglik Gröönimaa Kaubandusamet

**Kuninglik Gröönimaa Kaubandusamet** (taani keeles *Den Kongelige Grønlandske Handel* ehk *KGH*) oli Taani riigiettevõte, mille ülesandeks oli kuningriigi asunduste ja kaubanduse haldamine koloniaalimpeeriumisse kuulunud Gröönimaal.

Kopenhaagenis asunud kaubakompanii juhtkond ning kohapeal Godthaabis ja Godhavnis tegutsenud kuninglikud inspektorid ja kubernerid moodustasid täidesaatva võimuna Gröönimaa valitsuse aastail 1774–1908. Meresõite ja kaubavahetust korraldanud ettevõtte peakontor asus linna sadamas, Gröönimaa doki ääres kirdepoolsel tehissaarel Christianshavnis.

1979. aastal Gröönimaa omavalitsuse kehtestamise järel saadeti kompanii laiali. Ettevõte restruktureeriti aastate jooksul mitmeks õigusjärglaseks, sealhulgas konglomeraadiks KNI A/S, kalandusettevõtteks Royal Greenland A/S ja laevandusettevõtteks Royal Arctic Line A/S.

## Vaata ka
*Taani kolonisatsioon Ameerikas
*Üldine Kaubandusamet

## Viited
Angervaksa tänav

**Angervaksa tänav** on tänav Tallinnas Põhja-Tallinna linnaosas Pelgulinna asumis.

Tänav sai nime 14. septembril 2022 tänu Putukaväila projektile, mis nägi ette tänava renoveerimise. Nime inspiratsiooniks olid väilale rajatavad Angervaksa kooslused. Tänaval asuvad garaažikompleksid ning pärast Putukaväila Kolde puiestee ja Ristiku tänava vahelise lõigu valmimist loodi sinna ka vabaajaplats koos välijõusaaliga ning varjualused pinkide ja laudadega.

Varem kandsid tänaval asunud kinnistud Kaera tänava aadressi.

## Viited
Prantsusmaa välisministeerium

**Euroopa- ja välisasjade ministeerium** (prantsuse keeles *Ministère de l'Europe et des Affaires étrangères*, **MEAE**) on Prantsusmaa Vabariigi välisministeerium. Välisministeerium tegutseb aastast 1855 aadressil Quai d'Orsay 37 ehk Rahvuskogust vaid mõnesaja meetri kaugusel. Välisministeeriumit juhib välisminister (*Ministre de l'Europe et des Affaires étrangères*), kelleks on septembrist 2024 Jean-Noël Barrot.

Prantsusmaa välisministeeriumi ajalugu ulatub 16. sajandi keskpaika, mil õukonnasekretärid spetsialiseerusid ning hakkasid hoolitsema kirjavahetuse eest võõrriikidega ning läbi rääkima rahuleppeid. Aastatel 1547–1589 oli Prantsusmaal neli riigisekretäri ehk välisministrit, kellel kõigil oli oma geograafiline vastutusala, pärast seda koondati välissuhete eest hoolitsemine ühe isiku vastutusalasse. *[[Ancien régime]]‘*i välisasjade riigisekretäridest said ametinime poolest välisministrid 18. sajandil. Aastal 1794 likvideeris Rahvuskonvent kõik ministripositsioonid, Direktoorium taastas need.

## Prantsusmaa välisministrite loend
### Riigisekretär (1547–1723)

### Välisminister (1791–2007)
#### Kuningriik

#### Konsulaat ja Esimene Keisririik

#### Esimene restauratsioon ja sada päeva

#### Teine restauratsioon

#### Juulimonarhia

#### Teine Vabariik

#### Teine Keisririik

#### Kolmas Vabariik

#### Vichy valitsus

#### Vaba Prantsusmaa volinikud

#### Neljas Vabariik

#### Viies Vabariik

### Välis- ja Euroopa asjade minister (2007–2012)

### Välisasjade ja rahvusvahelise arengu minister (2012–2017)

### Euroopa- ja välisasjade minister (2017–)

## Vaata ka
* Prantsusmaa välispoliitika

## Viited

## Kirjandus
* Feske, Victor H. "The Road To Suez: The British Foreign Office and the Quai D’Orsay, 1951–1957" in *The Diplomats, 1939–1979* (2019) pp.&nbsp;167–200; online

## Välislingid
* Koduleht